

**ԵՐԵՎԱՆԻ ԼԵՎՈՆ ՄԻՐԻՋԱՆՅԱՆԻ ԱՆՎԱՆ Հ. 155 ՀԻՄՆԱԿԱՆ ԴՊՐՈՑ**

**ՀԵՐԹԱԿԱՆ ԱՏԵՍՏԱՎՈՐՄԱՆ ԵՆԹԱԿԱ**

**ՈՒՍՈՒՑԻՉՆԵՐԻ ՎԵՐԱՊԱՏՐԱՍՏՄԱՆ**

**ԴԱՍԸՆԹԱՑ 2023**

**ՀԵՏԱԶՈՏԱԿԱՆ ԱՇԽԱՏԱՆՔ**

**ԹԵՄԱ Միջառարկայական կապեր և ընդհանրական հասկացություններ, դրանց կիրառությունը «Մայրենի», «Հայոց լեզու», «Գրականություն» առարկաների դասերին, համակցված դասերի կազմակերպումը**

**ԱՌԱՐԿԱ «Մայրենի», «Հայոց լեզու», «Գրականություն»**

**ՀԵՂԻՆԱԿ Արուսյակ Բաղդասարյան**

**ՄԱՐԶ ք. Երևան**

**ՈՒՍՈՒՄՆԱԿԱՆ ՀԱՍՏԱՏՈՒԹՅՈՒՆ Ալ. Շիրվանզադեի անվան հ. 21 հիմնական դպրոց**

**ԲՈՎԱՆԴԱԿՈՒԹՅՈՒՆ**

|  |  |
| --- | --- |
| Ներածություն …………………………………………………………………………… | *3* |
| Գլուխ I. Համակցված (ինտեգրված) ուսուցման նպատակները ……………….. | *4* |
| Գլուխ II. Ինչ է տալիս միջառարկայական կապերի կիրառումը …...…………… | *6* |
| Գլուխ III. Ընդհանրական և խաչվող հասկացություններ ………..……………….. | *7* |
| Գլուխ IV. Համակցված դասի պլանավորումը …………………………………..... | *8* |
| Գլուխ V. Միջառարկայական կապերի ապահովումը «Մայրենի», «Հայոց լեզու» և «Գրականություն» առարկաների դասերին………………………………. | *8* |
| Գլուխ VI. Առաջադրանքներ համակցված դասի համար ………………………… | *9* |
| Եզրակացություն ……………………………………………………………………….. | *14* |
| Օգտագործված գրականության ցանկ ……………………………………………… | *15* |

**ՆԵՐԱԾՈՒԹՅՈՒՆ**

*«Առարկաների միջև եղած կապը*

*երեխաներին սովորեցնում է բացահայտել,*

*ուսումնասիրել աշխարհը և նրա բազմազան*

*երևույթները և, որ ամենակարևորն է,*

*կապ ստեղծել այդ ամենի միջև»։*

***Յ.Ա.Կոմենսկի «Մեծ դիդակտիկա»***

Գիտամանկավարժության հիմնադիր Կոմենսկին կարևորում է ինտեգրված դասերի հիմքում ընկած միջառարկայական կապը։ Այսինքն, երբ ուսուցումը կատարվում է կապերի միջոցով, ավելի տեսանելի և ընկալելի են դառնում պատճառները, հասկանալի՝ հետևանքները։

Հանրակրթական պետական նոր չափորոշիչները ընձեռում են լայն հնարավորություն՝ hամակցված ուսուցման շնորհիվ հասնելու վերջնարդյունքի՝ երևույթի ընկալում, գիտակցում, յուրացում, կիրառում և արժևորում, այսինքն՝ կարողունակությունների զարգացում։


Ինտեգրումը լատիներեն բառ է, որի հայերեն տարբերակն է համակցում, որ նշանակում է վերականգնում, համալրում, մասերի միավորում մեկ ամբողջի մեջ։ Այն մեկ առարկայից գիտելիք է հաղորդում՝ հիմնվելով և փոխկապակցվելով այլ առարկայի կամ առարկաների հետ։

Գիտելիքների հաղորդումը խթանում է աշակերտի ճանաչողական գործունեությունը, քննական-վերլուծական մտածողությունը, ստեղծագործական միտքը, և վերջնարդյունքում սովորողը կկարողանա համադրել-համեմատել և համակողմանի մոտեցմամբ լուծումներ գտնել։

Հայոց լեզվի և գրականության դասերը նպաստում են աշակերտների մոտ լեզվական, մշակութային, ինքնաճանաչողական կարողունակությունների ձևավորմանը՝ հաճախ փոխկապակցվելով ուսուցանվող մյուս առարկաների հետ:

**ԳԼՈՒԽ I. ՀԱՄԱԿՑՎԱԾ (ԻՆՏԵԳՐՎԱԾ) ՈՒՍՈՒՑՄԱՆ**

**ՆՊԱՏԱԿՆԵՐԸ**



Համակցված ուսուցման նպատակները՝

Համակցված դասը դասի հատուկ տեսակ է, որն իր մեջ ներառում է մեկ հատուկ հասկացության ուսուցման ժամանակ մի քանի առարկաների միաժամանակյա ուսուցում։ Այն պահանջում է յուրօրինակ նախապատրաստություն, տարբեր առարկաների մասնագետների ուժերի համատեղում, բազմազանություն: Համակցված դասերը հետաքրքիր են, բովանդակալից և բազմակողմանի գիտելիքներ են տալիս սովորողին՝ ապահովելով արդյունավետ վերջնարդյունք։ Այս առումով կարևորվում են ուսուցման՝

* Բովանդակությունը
* Համագործակցային հմտությունների առկայությունը
* Կազմակերպելու, հետազոտական հմտություններ դրսևորելու կարողությունը,
* Ստեղծագործական մտածողությունը և բացահայտումներ կատարելու

կարողությունը (պատրաստակամությունը)։[[1]](#footnote-1)

Համակցված դասերը բացահայտումների, ինքնարտահայտման և ինքնադրսևորման են մղում նաև ուսուցչին, որն էլ նպաստում է աշակերտի կատարողունակությունների լիարժեք դրսևորմանը։

ՈՒսումնական ծրագրի համակցման գործընթացին բնորոշ է չորս հիմնական գիծ.

* Աշակերտը և ուսուցիչը համատեղ պլանավորում են ուսումնական ծրագիրը և դրա իրագործման կարգը։
* ՈՒսումնառության հիմքը թեմաներն են։
* ՈՒսումնառությունն ընթանում է ժողովրդավարական սկզբունքով։
* ՈՒսումնական ծրագիրը այլևս կազմված չէ առանձին առարկաներից։[[2]](#footnote-2)

Հայոց լեզվի և գրականության դասերի ընթացքում որպես միավորիչ առարկա առաջատարը միշտ մնում են հայոց լեզուն և գրականությունը` իրենց ուսուցման մեթոդներով և բովանդակությամբ: Չնայած իրենց արդյունավետությանը՝ այսպիսի դասեր ոչ հաճախ են կազմակերպվում՝ ելնելով աշխատանքի ծավալից, բազմատարրությունից, նյութատեխնիկական հնարավորության սղությունից, այլ պատճառներից: Մինչդեռ հենց այս տիպի դասերն են ընդլայնում աշակերտի մտահորիզոնը, ոգեշնչում համեմատության մեջ աշխարհը ճանաչելու և նոր բացահայտումների գնալու մղումով:

Նմանատիպ դասերին կարող են հաջորդել հետաքրքիր և ինքնատիպ նախագծեր:

**ԳԼՈԻԽ II. Ի՞ՆՉ Է ՏԱԼԻՍ ՄԻՋԱՌԱՐԿԱՅԱԿԱՆ ԿԱՊԵՐԻ ԿԻՐԱՌՈՒՄԸ**

Նոր կրթակարգի հիմնական առանձնահատկություններից է յուրաքանչյուր աշակերտի եզակիության, ինքնատիպության և պահանջմունքների կարևորումը, ուստի այն պետք է լինի ինտեգրող և հետազոտության մղող։

Այս առումով առանձնանում են հատկապես այն դասերը, որոնք ապահովում են միջառարկայական կապերի առկայություն։ Այս կապերի կիրառումը՝

* Զարագացնում է աշակերտների գիտելիքները, հմտությունները և վերաբերմունքը ուսումնասիրվող նյութի հանդեպ
* Կապ է ստեղծում ուսումնական առարկաների միջև
* Բացահայտում է աշակերտների և ուսուցչի նախաձեռնողականությունը
* ապահովում է աշակերտի քննադատական և ստեղծագործական մտածողության զարգացումը
* Բացի դասագրքերից կիրառվում են նաև այլ աղբյուրներ (ՏՀՏ)
* Ապահովում է գնահատում և ինքնագնահատում
* Կապ է հաստատում տարբեր հասկացությունների միջև[[3]](#footnote-3)

**ԳԼՈՒԽ III. Ընդհանրական և խաչվող հասկացություններ**

Ժամանակակից դպրոցի ուսուցիչն առնչվում է հետևյալ խնդիրներին՝ ի՞նչ սովորեցնել, ինչպե՞ս սովորեցնել, ինչու՞ սովորեցնել։ Այս առումով առավել կարևորվում են դասավանդման այլազան մեթոդներն ու հնարները, որոնցից են խաչվող կամ ընդհանրական հասկացությունները։

*Առանձնացվում են 8 հասկացություններ.*

* Օրինաչափություն
* Պատճառ և հետևանք
* Կառուցվածք և գործառույթ
* Կայունություն և փոփոխություն
* Անհատներ և հարաբերություններ
* Ժամանակ և տարածություն
* Անհատական և մշակութային արժեհամակարգ
* Փոփախություն և զարգացում[[4]](#footnote-4)

*Այս հասկացությունները հնարավորություն են տալիս՝*

* Նույն երևույթը հետազոտել տարբեր տեսանկյուններից
* Ըմբռնել աշխարհի միասնականությունը և ամբողջականությունը
* Զարգացնել վերլուծական միտքը և քննադատական մտածողությունը
* Իրականացնել տարբեր նախագծեր
* Նպաստել վերջնարդյունքի ապահովմանը

Սրանք առանցքային գաղափարներ են, որոնք ընդհանրական են տարբեր գիտությունների համար և օգնում են սովորողներին՝ միավորվելու տարբեր առարկաներից ձեռք բերած գիտելիքները։

Անհնար է պլանավորել համակցված դաս՝ առանց կիրառելու այս հասկացությունները։

**ԳԼՈՒԽ IV. Համակցված դասի պլանավորումը**

Միջառարկայական կապ կարելի է ապահովել և՜ ողջ դասի ընթացքում՝ համագործակցելով հարակից առարկայի (առարկաների) ուսուցչի (ուսուցիչների) հետ, և՜ դասի որևէ փուլում՝ նախապես ուսումնասիրելով հարակից նյութը:


Դասը վարում է ուսուցիչը, իսկ համատեղվող առարկայի ուսուցիչը կա՜մ կարող է մասնակից լինել որևէ փուլում (դա, անշուշտ, հետաքրքրություն և աշխուժություն կհաղորդի դասին), կա՜մ կարող է մասնակցել որպես հյուր: Նման դասերի ժամանակ առավել ակտիվ են աշակերտները՝ որպես անմիջական մասնակից, կատարող և ստեղծագործող: Այս դեպքում սովորելը դառնում է միջոց և ոչ նպատակ:[[5]](#footnote-5)

**ԳԼՈՒԽ V. ՄԻՋԱՌԱՐԿԱՅԱԿԱՆ ԿԱՊԵՐԻ ԱՊԱՀՈՎՈՒՄԸ ՄԱՅՐԵՆԻԻ, ՀԱՅՈՑ ԼԵԶՎԻ, ԳՐԱԿԱՆՈՒԹՅԱՆ ԵՎ ԱՅԼ ԱՌԱՐԿԱՆԵՐԻ ԴԱՍԵՐԻՆ**

Ժամանակակից դեռահասին հազիվ թե հնարավոր է ինչ-որ բանով զարմացնել, քանի որ իրեն հետաքրքրող ցանկացած նյութ հասանելի է համացանցում։ Սակայն ոչ բոլոր դեպքերում է ստացվում գտածը արդյունավետորեն համակարգել՝ ըստ պատճառահետևանքային կապերի, համադրել փաստերը և անել հետևություններ։ Նման իրավիճակների լավագույն լուծումը համակցված դասն է, որին ուսուցիչը պետք է պատրաստվի մեծագույն պատասխանատվությամբ, որպեսզի հասնի ակնկալվող վերջնարդյունքին։

**ԳԼՈՒԽ VI. ԱՌԱՋԱԴՐԱՆՔՆԵՐ ՀԱՄԱԿՑՎԱԾ ԴԱՍԻ ՀԱՄԱՐ**

1. ***ՔԻՄԻԿՈՍԻ ԼԵԶՈՒՆ***



ՙ… Ինձ դուր է գալիս աշխարհին նայել ոչ սովորական տեսանկյունից, եթե կարելի է ասել, փոփոխելով գործիքները՝ ուսումնասիրել գիտատենիկական խնդիրները գրականագետի աչքերով, իսկ գրականությունը՝ գիտատեխնիկի աչքերով՚:

Այս խոսքերով Պրիմո Լևին նկարագրել է իր կյանքի հիմնական պարադոքսը: Նա ծնվել է Իտալիայում՝ Թուրինում, 1919թ. և ստացել է քիմիկոսի կրթություն: 1944թ. նա ձերբակալվել է որպես հակաֆաշիստական շարժման մասնակից և արտաքսվել է Օսվենցիմի համակենտրոնացման ճամբար (Լեհաստան): Համակենտրոնացման ճամբարում քիմիայից նրա գիտելիքները առանցքային դեր են խաղացել նրա մարմինը, ինչպես նաև հոգին պահպանելու համար, ինչպես նա նկարագրում է իր հուշերում (ՙԳոյատևում Օսվենցիմում՚, ՙԶարթոնք՚): Պատերազմի ավարտից հետո Լևին շարունակել է գրել մինչև իր մահը՝ 1987թ.:

***Քիմիկոսը և գրողը***

ՙՔիմիկոսների լեզուն՚ էսսեում Լևին անդրադառնում է իրականությունը ներկայացնելու քիմիկոսների բազմաթիվ ձևերին: Նա հետևում է բենզոլի պատմության՝ հնագույն խեժից մինչև դրա կառուցվածքային բանաձևի հայտնաբերում: Այդ ճանապարհին Լևին ընթերցողին տեղեկացնում է, թե ինչպես են քիմիկոսներն օգտագործում և՜ բառերը, և՜ խորհրդանիշները բառերը նկարագրելու համար:

***Կյանքի տարրերը***

Նա գրել է հուշեր՝ անվանելով այդ ստեղծագործությունը ՙՊարբերական աղյուսակ՚: Ստեղծագործության մաս կազմող յուրաքանչյուր էսսե կրում է քիմիական որոշակի տարրի անվանում: Որոշ տարրեր հիշենում են հեղինակին իր կենսագրության այս կամ այն իրադարձությունը, մյուսները՝ ստիպում են խորհել մարդկային էության և բնության մասին: ՙՋրածին՚ վերնագրի ներքո նրա ուսանողական տարիների հիշողություններն են: Լևին համեմատում է այս պայթուցիկի հատկությունները տարերքի և երիտասարդության հետ: ՙԱծխածին՚ վերնագիրը կրող իր վերջին էսսեում Լևին գտնում է մի տարր, որը միավորում է բոլոր կենդանի էակներին: Նա հետևում է ածխածնի ատոմի ճանապարհորդությանը, ժայռերի, տերևների, գինու, կաթի, արյան և, վերջապես, մկանների միջոցով, որտեղ ատոմը թույլ է տալիս հեղինակին ավարտել իր հեքիաթը:

***ԿԱՊԻ՜Ր ՔԻՄԻԱՅԻ ՀԵՏ***

1. *Մեկնաբանե՜լ*

Բացատրել Լևիի հետևյալ միտքը. ՙՔիմիան առանձնացնելու, կշռելու և տարբերակելու արվեստն է. սրանք օգտակար վարժություններ են նաև այն մարդու համար, ով ձեռնամուխ է լինում իրադարձությունների նկարագրությանը կամ սեփական երևակայությանը մարմին տալուն՚:

1. *Եզրակացություն անե՜լ*

Ինչու՞ է Լևին իր ստեղծագործությունն անվանել ՙՊարբերական աղյուսակ՚:

1. *Փորձի՜ր ինքդ*

Նկարագրե՜լ որևէ իրական կամ մտացածին իրադարձություն, իրավիճակ կամ երևույթ և որպես վերնագիր ընտրել պարբերական աղյուսակի որևէ համապատասան տարր**:**

Այս մեթոդի շնորհիվ սովորողների մոտ խթանվում է լեզվական գրագիտության, մաթեմատիկական և գիտատեխնիկական կարողունակությունները:

1. ***ՙԳտի՜ր իմ շարունակությունը՚***

Համակցված դաս ՙՀայոց լեզու՚ և ՙՀասարակագիտություն՚ առարկաներից:

Յուրաքանչյուր աշակերտ իր աթոռի հետևում գտնում է ասույթի մի հատվածը և բարձրաձայնելով գտնում շարունակությունը մեկ ուրիշի աթոռի մոտ:

|  |  |
| --- | --- |
| ***Ա*** | ***Բ*** |
| Ամենից առաջ | ինքն է իրեն գնահատում: |
| Ամոթալի ոչ մի բան մի արա ոչ ուրիշների ներկայությամբ, | թող մարդիկ ասեն` ինչ ուզում են: |
| Յուրաքանչյուր մարդ արժե ճիշտ այնքան, որքան նա | մի կորցրու ինքնահարգանքը: |
| Գնա քո ճանապարհով, և | հարգանք ինքդ քո նկատմամբ: |
| Կարևորն այն չէ, թե քեզ | դրանով նսեմացվում են բոլոր մարդկանց իրավունքները: |
| Ավելի հեշտ է գուշակել թռչունների ուղին երկնքում, | ինչ են համարում, այլ` թե ով ես դու իրականում: |
| Երբ վտանգվում են մեկ մարդու իրավունքները, | ովքեր այն պաշտպանելու ոչ քաջություն ունեն, ոչ էլ միջոցներ: |
| Կարելի է արժանիքներ ունենալ, բայց հասարակության մեջ չհասնել բարձր դիրքի, | արմատավորեն առաքինություն: |
| Օրենքն իզուր է նրանց համար, | սակայն անհնար է դրան հասնել, չունենալով թեկուզ որևէ արժանիք: |
| Օրենքները պետք է արմատախիլ անեն արատները և | քան խորամանկ պաշտոնյաների թաքնված արարքները: |
| Քո առաջին օրենքը պետք է լինի | ոչ էլ գաղտնի: |

* + - Վերջում ուսուցիչը սահիկաշարով ներկայացնում է ամբողջական տարբերակը:
    - Ամենից առաջ մի կորցրու ինքնահարգանքը:
    - Ամոթալի ոչ մի բան մի՜ արա ոչ ուրիշների ներկայությամբ, ոչ էլ գաղտնի:
* Քո առաջին օրենքը պետք է լինի հարգանք ինքդ քո նկատմամբ:
  + - Յուրաքանչյուր մարդ արժե ճիշտ այնքան, որքան նա ինքն է իրեն գնահատում:
    - Գնա՜ քո ճանապարհով, և թող մարդիկ ասեն` ինչ ուզում են:
    - Կարևորն այն չէ, թե քեզ ինչ են համարում, այլ` թե ով ես դու իրականում:
    - Ավելի հեշտ է գուշակել թռչունների ուղին երկնքում, քան խորամանկ պաշտոնյաների թաքնված արարքները:
    - Երբ վտանգվում են մեկ մարդու իրավունքները, դրանով նսեմացվում են բոլոր մարդկանց իրավունքները:
    - Կարելի է արժանիքներ ունենալ, բայց հասարակության մեջ չհասնել բարձր դիրքի, սակայն անհնար է դրան հասնել՝ չունենալով թեկուզ որևէ արժանիք:
    - Օրենքն իզուր է նրանց համար, ովքեր այն պաշտպանելու ոչ քաջություն ունեն, ոչ էլ միջոցներ:
    - Օրենքները պետք է արմատախիլ անեն արատները և արմատավորեն առաքինություն:

1. ***ՙԿամրջող քարտեզ՚ համանմանություններ (անալոգիա)***

Համակցված դաս ՙՀայոց լեզու՚, ՙԳրականություն, ՙՊատմություն՚ ՙՀայոց եկեղեցու պատմություն՚, ՙՄաթեմատիկա՚, ՙՔիմիա՚ առարկաներից՝ նվիրված Մեսրոպ Մաշտոցին և հայոց գրերի գյուտին: Կատարվում է Մեսրոպ Մաշտոցի կերպարի վերլուծությունը պատմիչների, գրականագետների, լեզվաբանների և աստվածաբանների աշխատությունների հիման վրա:

ՙԿամրջող քարտեզ՚ համանմանություններ (անալոգիա)

ՙԿամրջող քարտեզի՚ յուրաքանչյուր բաժնում լրացվում են համապատասան բնորոշումներ. ինչպես են բնութագրել հայերենի առաջին ուսուցչին պատմիչները, գրականագետները, լեզվաբաններն ու աստվածաբանները: Սովորողները պետք է տարբեր ոլորտներում Մաշտոցի գործունեությունը, նրա կերպարը և պատմական առաքելությունը ուսումնասիրած գործիչների աշխատություններից վերհանեն տարբերություններն և նմանությունները:

**ԵԶՐԱԿԱՑՈՒԹՅՈՒՆ**

Միջառարկայական կապերով հագեցած դասերը արդյունքում ծառայում են նախանշված նպատակներին.

* Սովորողը ստանում է ամբողջական գիտելիք
* Ձևավորվում է քննադատական մտածողություն
* Նպաստում է լեզվական գիտելիքների խորացմանը
* Դաստիարակվում է պատասխանատվություն, ազնվություն, հարգանք
* Խորացվում են գիտելիքները տարբեր առարկաներից
* Ստացված գիտելիքները կիրառվում են գործնականում

Այսպիսով՝ միջառարկայական կապերի ապահովումը հայոց լեզվի և գրականության և այլ առարկաների ժամերին էապես նպաստում է սովորողների լեզվական և մշակութային կարողունակությունների զարգացմանը, այլ առարկաների նկատմամբ հետաքրքրության առաջացմանը, առարկաների միջև խաչվող ընդհանրություններ գտնելուն, անհատական դիրքորաշում և արժեհամակարգ ձևավորելուն:

**ՕԳՏԱԳՈՐԾՎԱԾ ԳՐԱԿԱՆՈՒԹՅԱՆ ՑԱՆԿ**

1. Հանրակրթության պետական չափորոշիչ
2. Համահայկական գիտաժողովի նյութերի ժողովածու (5-րդ կրթական գիտաժողով)
3. ՙՄայրենի՚ դասագիրք, 5-րդ դասարան
4. ՙՄայրենի՚ դասագիրք, 6-րդ դասարան
5. ՙԳրականություն՚ դասագիրք, 9-րդ դասարան
6. Մ. Խորենացի ՙՀայոց պատմություն՚
7. Կորյուն ՙՎարք Մաշտոցի՚
8. Ա. Խաչատրյան ՙՈՒսուցման արդյունավետ հնարներ՚, Երևան, 2020թ.
9. Յու. Ամիրջանյան, Ա. Սահակյան. ՙՄանկավարժություն՚, Երևան 2005թ.
10. Յու. Կոմենսկի ՙՄեծ դիդակտիկա՚
11. Դավթյան ՙԻնտեգրված ուսուցում՚ 2007թ.

1. Հանրակրթության պետական չափորոշիչ [↑](#footnote-ref-1)
2. Դավթյան, Ինտեգրված ուսուցում, 2007, էջ 58-59 [↑](#footnote-ref-2)
3. Յու. Ամիրջանյան, Ա. Սահակյան. ՙՄանկավարժություն՚, Երևան 2005թ. [↑](#footnote-ref-3)
4. Հանրակրթության պետական չափորոշիչ [↑](#footnote-ref-4)
5. Յու. Ամիրջանյան, Ա. Սահակյան. ՙՄանկավարժություն՚, Երևան 2005թ. [↑](#footnote-ref-5)